b'\n_START_ARTICLE_\nKesken j\xc3\xa4\xc3\xa4nyt el\xc3\xa4m\xc3\xa4\n_START_SECTION_\nJuoni\n_START_PARAGRAPH_\nJean Gilkyson ja h\xc3\xa4nen 11-vuotias tytt\xc3\xa4rens\xc3\xa4 Griff pakenevat Garya, Jeanin v\xc3\xa4kivaltaista miesyst\xc3\xa4v\xc3\xa4\xc3\xa4. Olosuhteiden pakossa Jean vie tytt\xc3\xa4rens\xc3\xa4 Wyomingiin t\xc3\xa4m\xc3\xa4n Einar-isois\xc3\xa4ns\xc3\xa4 luokse. Einar aikoo aluksi kielt\xc3\xa4yty\xc3\xa4 ottamasta Jeania luokseen, sill\xc3\xa4 h\xc3\xa4n on katkeroitunut poikansa Griffinin kuolemasta ja syytt\xc3\xa4\xc3\xa4 siit\xc3\xa4 Jeania, joka ajoi autoa sin\xc3\xa4 y\xc3\xb6n\xc3\xa4, kun kohtalokas auto-onnettomuus sattui. Einar asuu maatilalla kahdestaan ty\xc3\xb6toverinsa Mitchin kanssa. Mitch oli vuosi aikaisemmin yritt\xc3\xa4nyt pelastaa karhun kynsiin joutunutta vasikkaa ja \xe2\x80\x93 osittain siksi, ett\xc3\xa4 Einar oli humalassa eik\xc3\xa4 kyennyt nopeasti apuun \xe2\x80\x93 joutunut itse karhun raatelemaksi. Haavoittunut Mitch kykenee k\xc3\xa4velem\xc3\xa4\xc3\xa4n vain kainalosauvoilla ja vaatii kipuihinsa p\xc3\xa4ivitt\xc3\xa4isi\xc3\xa4 morfiiniannoksia. Kun karhu j\xc3\xa4lleen eksyy maatilalle, Einar aikoo ampua sen, mutta seriffi Crane Curtis apulaisineen vangitsee karhun ja kuljettaa el\xc3\xa4intarhaan._NEWLINE_Jean saa t\xc3\xb6it\xc3\xa4 paikallisesta kahvilasta ja alkaa l\xc3\xa4henty\xc3\xa4 Cranen kanssa. Griff suhtautuu seriffiin ep\xc3\xa4luuloisesti, sill\xc3\xa4 Jeanin kaikki seurustelukumppanit ovat olleet v\xc3\xa4kivaltaisia. Gary saapuu kaupunkiin etsim\xc3\xa4\xc3\xa4n Jeania, mutta Einar uhkailee miest\xc3\xa4 ja karkottaa t\xc3\xa4m\xc3\xa4n kaupungista. Einar vaatii Jeania kertomaan, kuinka Griffin kuoli. Jean paljastaa, ett\xc3\xa4 h\xc3\xa4n ja Griffin heittiv\xc3\xa4t kolikkoa, jonka tuloksena Jean p\xc3\xa4\xc3\xa4tyi ajamaan ja lopulta h\xc3\xa4n nukahti kesken ajon. Auto kier\xc3\xa4hti ymp\xc3\xa4ri kuusi kertaa, ja vaikka Griffin menehtyi, Jean selvisi ja sairaalassa h\xc3\xa4n sai tiet\xc3\xa4\xc3\xa4 olevansa raskaana. Einar k\xc3\xa4skee Jeania muuttamaan pois. Jean siirtyy tytt\xc3\xa4rens\xc3\xa4 kanssa kaupunkiin, mutta Giff, joka kaipaa el\xc3\xa4m\xc3\xa4\xc3\xa4ns\xc3\xa4 is\xc3\xa4hahmoa ja on alkanut rakastaa isois\xc3\xa4\xc3\xa4ns\xc3\xa4, palaa maatilalle. Griff saa isois\xc3\xa4ns\xc3\xa4 syd\xc3\xa4men pehmitetty\xc3\xa4 ja pian Einar ymm\xc3\xa4rt\xc3\xa4\xc3\xa4, ett\xc3\xa4 h\xc3\xa4nen on parasta jatkaa el\xc3\xa4m\xc3\xa4\xc3\xa4 nauttien siit\xc3\xa4, mit\xc3\xa4 h\xc3\xa4nell\xc3\xa4 on j\xc3\xa4ljell\xc3\xa4._NEWLINE_Mitch sanoo, ett\xc3\xa4 Einarin on vapautettava karhu el\xc3\xa4intarhasta. Einar ja Griff pyrkiv\xc3\xa4t houkuttelemaan karhun Einarin auton lavalle rakennettuun h\xc3\xa4kkiin, mutta Griff painaa vahingossa kaasua ja vapauttaa karhun Einarin kimppuun. Hermostunut karhu huitaisee Einaria ja pakenee maatilalle, jossa karhu kohtaa Mitchin. Mitch ei aio luovuttaa taistelutta, ja viime hetkell\xc3\xa4 karhu per\xc3\xa4\xc3\xa4ntyy ja palaa mets\xc3\xa4\xc3\xa4n._NEWLINE_Einar on sairaalassa, ja sin\xc3\xa4 iltana tapahtuneen virheen kautta h\xc3\xa4n ymm\xc3\xa4rt\xc3\xa4\xc3\xa4, milt\xc3\xa4 Jeanista tuntuu olla syyllisen\xc3\xa4 auto-onnettomuuteen. Einar antaa anteeksi Jeanille ja kutsuu t\xc3\xa4m\xc3\xa4n takaisin maatilalle. Gary tunkeutuu maatilalle ja v\xc3\xa4kivaltaisesti vaatii Jeania ja Griffi\xc3\xa4 tulemaan mukaansa. Einar pahoinpitelee Garyn ja tuhoaa t\xc3\xa4m\xc3\xa4n auton, ja mies l\xc3\xa4htee kaupungista linja-autolla. Einar kutsuu Cranen luokseen lounaalle.\n_START_SECTION_\nTuotanto\n_START_PARAGRAPH_\nVaikka elokuva sijoittuu Wyomingiin, kohtaukset kuvattiin Ashcroftissa, Savonassa ja Kamloopsissa. Elokuva tuli tuntemattomasta syyst\xc3\xa4 ensi-iltaan vasta kaksi vuotta valmistumisensa j\xc3\xa4lkeen.'